It-tfassil tal-politika tal-edukazzjoni diġitali Kumitat għall-Kultura u l-Edukazzjoni Riżoluzzjoni tal-Parlament Ewropew tal-25 ta' Marzu 2021 dwar it-tfassil tal-politika tal-edukazzjoni diġitali (2020/2135(INI)) Il-Parlament Ewropew, – wara li kkunsidra l-Artikoli 165 u 166 tat-Trattat dwar il-Funzjonament tal-Unjoni Ewropea (TFUE), – wara li kkunsidra l-Karta tad-Drittijiet Fundamentali tal-Unjoni Ewropea, b'mod partikolari l-Artikolu 14 tagħha, – wara li kkunsidra l-Artikolu 2 tal-Protokoll għall-Konvenzjoni tal-Kunsill tal-Ewropa għall-Protezzjoni tad-Drittijiet tal-Bniedem u tal-Libertajiet Fundamentali, rigward id-dritt għall-edukazzjoni, – wara li kkunsidra d-Direttiva (UE) 2019/790 tal-Parlament Ewropew u tal-Kunsill tas-17 ta' April 2019 dwar id-drittijiet tal-awtur u drittijiet relatati fis-Suq Uniku Diġitali u li temenda d-Direttivi 96/9/KE u 2001/29/KE, – wara li kkunsidra l-mozzjoni għal riżoluzzjoni tal-Kumitat għall-Kultura u l-Edukazzjoni tat-22 ta' Settembru 2020 dwar il-futur tal-edukazzjoni Ewropea fil-kuntest tal-COVID-19, – wara li kkunsidra r-riżoluzzjoni tiegħu tas-17 ta' April 2020 dwar azzjoni koordinata tal-UE biex tikkumbatti l-pandemija tal-COVID-19 u l-konsegwenzi tagħha, – wara li kkunsidra r-riżoluzzjoni tiegħu tal-11 ta' Diċembru 2018 dwar l-edukazzjoni fl-era diġitali: sfidi, opportunitajiet u tagħlimiet għat-tfassil tal-politika tal-UE, – wara li kkunsidra r-riżoluzzjoni tiegħu tat-12 ta' Ġunju 2018 dwar il-modernizzazzjoni tal-edukazzjoni fl-UE, – wara li kkunsidra r-riżoluzzjoni tiegħu tal-14 ta' Settembru 2017 dwar aġenda ġdida għall-ħiliet għall-Ewropa, – wara li kkunsidra l-konklużjonijiet tal-Kunsill tad-9 ta' Ġunju 2020 dwar it-tiswir tal-futur diġitali tal-Ewropa, – wara li kkunsidra l-konklużjonijiet tal-Kunsill tas-26 ta' Mejju 2020 dwar l-għalliema u l-ħarrieġa Ewropej għall-futur, – wara li kkunsidra l-konklużjonijiet tal-Kunsill tat-18 ta' Novembru 2019 dwar ir-rwol ewlieni tal-politiki ta' tagħlim tul il-ħajja fl-għoti tas-setgħa lis-soċjetajiet biex jindirizzaw it-tranżizzjoni teknoloġika u ekoloġika favur tkabbir inklużiv u sostenibbli, – wara li kkunsidra r-rakkomandazzjoni tal-Kunsill tat-22 ta' Mejju 2018 dwar il-kompetenzi ewlenin għat-tagħlim tul il-ħajja, – wara li kkunsidra r-rakkomandazzjoni tal-Kunsill tat-22 ta' Mejju 2017 dwar il-Qafas Ewropew tal-Kwalifiki għat-tagħlim tul il-ħajja u li tħassar ir-rakkomandazzjoni tal-Parlament Ewropew u tal-Kunsill tat-23 ta' April 2008 dwar l-istabbiliment ta' Qafas Ewropew tal-Kwalifiki għat-tagħlim tul il-ħajja, – wara li kkunsidra l-konklużjonijiet tal-Kunsill tat-30 ta' Mejju 2016 dwar l-iżvilupp tal-litteriżmu fil-media u l-ħsieb kritiku permezz tal-edukazzjoni u t-taħriġ, – wara li kkunsidra r-rakkomandazzjoni tal-Kunsill tat-19 ta' Diċembru 2016 dwar perkorsi ta' titjib tal-ħiliet: opportunitajiet ġodda għall-adulti, – wara li kkunsidra l-konklużjonijiet tal-Kunsill tas-27 ta' Mejju 2015 dwar ir-rwol tal-edukazzjoni bikrija tat-tfal u l-edukazzjoni primarja fit-trawwim tal-kreattività, l-innovazzjoni u l-kompetenza diġitali, – wara li kkunsidra r-rakkomandazzjoni tal-Kunsill tal-20 ta' Diċembru 2012 dwar il-validazzjoni tat-tagħlim mhux formali u informali, – wara li kkunsidra l-komunikazzjoni tal-Kummissjoni tat-30 ta' Settembru 2020, bit-titolu "Pjan ta' Azzjoni dwar l-Edukazzjoni Diġitali 2021-2027: Tfassil mill-ġdid tal-edukazzjoni u t-taħriġ għall-era diġitali" (COM(2020)0624) u d-dokument ta' ħidma tal-persunal li jakkumpanjaha (SWD(2020)0209), – wara li kkunsidra l-komunikazzjoni tal-Kummissjoni tat-30 ta' Settembru 2020 dwar il-kisba taż-Żona Ewropea tal-Edukazzjoni sal-2025 (COM(2020)0625), – wara li kkunsidra l-komunikazzjoni tal-Kummissjoni tal-1 ta' Lulju 2020 dwar Aġenda għall-Ħiliet għall-Ewropa għall-kompetittività sostenibbli, il-ġustizzja soċjali u r-reżiljenza (COM(2020)0274), – wara li kkunsidra l-komunikazzjoni tal-Kummissjoni tas-17 ta' Jannar 2018 dwar il-Pjan ta' Azzjoni għall-Edukazzjoni Diġitali (COM(2018)0022), – wara li kkunsidra l-komunikazzjoni tal-Kummissjoni tal-14 ta' Novembru 2017 dwar it-tisħiħ tal-identità Ewropea permezz tal-edukazzjoni u l-kultura (COM(2017)0673), – wara li kkunsidra l-komunikazzjoni tal-Kummissjoni tat-30 ta' Mejju 2017 dwar l-iżvilupp tal-iskejjel u t-tagħlim eċċellenti għal bidu tajjeb fil-ħajja (COM(2017)0248), – wara li kkunsidra l-komunikazzjoni tal-Kummissjoni tas-7 ta' Diċembru 2016 dwar it-titjib u l-immodernizzar tal-edukazzjoni (COM(2016)0941), – wara li kkunsidra r-rapport tal-Organizzazzjoni għall-Kooperazzjoni u l-Iżvilupp Ekonomiċi (OECD) bit-titolu "Education respones to COVID-19: an implementation strategy toolkit" (Reazzjonijiet tal-edukazzjoni għall-COVID-19: sett ta' għodod għal strateġija ta' implimentazzjoni), – wara li kkunsidra r-rapport tal-OECD bit-titolu "OECD Skills Outlook 2019: Thriving in a Digital World" (Perspettiva tal-Ħiliet tal-OECD 2019: Nirnexxu f'Dinja Diġitali), – wara li kkunsidra r-rapport tal-Organizzazzjoni tan-NU għall-Edukazzjoni, ix-Xjenza u l-Kultura (UNESCO) bit-titolu "Skills for a connected world" (Ħiliet għal dinja konnessa), – wara li kkunsidra r-rapport taċ-Ċentru Ewropew għall-Iżvilupp ta' Taħriġ Vokazzjonali tal-4 ta' Ġunju 2020 bit-titolu "Digital gap during COVID-19 for VET learners at risk in Europe" (Id-distakk diġitali waqt il-COVID-19 għall-istudenti tal-VET f'riskju fl-Ewropa), – wara li kkunsidra l-Artikolu 54 tar-Regoli ta' Proċedura tiegħu, – wara li kkunsidra l-opinjoni tal-Kumitat għall-Impjiegi u l-Affarijiet Soċjali, – wara li kkunsidra l-pożizzjoni fil-forma ta' emendi tal-Kumitat għad-Drittijiet tan-Nisa u l-Ugwaljanza bejn is-Sessi, – wara li kkunsidra r-rapport tal-Kumitat għall-Kultura u l-Edukazzjoni (A9-0042/2021), A. billi edukazzjoni ta' kwalità inklużiva, ekwa u ffinanzjata kif xieraq hija mutur ewlieni tat-tranżizzjonijiet ekoloġiċi u diġitali; billi l-edukazzjoni tirrappreżenta investiment fil-futur komuni tagħna, u tikkontribwixxi għall-koeżjoni soċjali, it-tkabbir ekonomiku sostenibbli, il-ħolqien tax-xogħol u l-impjiegi u b'hekk għal soċjetà ekwa; billi l-edukazzjoni hija strument kritiku fl-iżvilupp individwali u l-awtorealizzazzjoni u ssaħħaħ il-parteċipazzjoni fil-ħajja demokratika; B. billi l-ugwaljanza bejn in-nisa u l-irġiel hija valur ċentrali tal-UE li huwa minqux fl-Artikoli 8 u 19 TFUE; C. billi t-teknoloġiji diġitali qed jagħtu sura ġdida lis-soċjetà, u b'hekk il-ħiliet diġitali bażiċi u l-litteriżmu diġitali llum huma essenzjali għaċ-ċittadini kollha; D. billi l-ewwel prinċipju tal-Pilastru Ewropew tad-Drittijiet Soċjali jiddeskrivi l-importanza li jinżammu u jinkisbu l-ħiliet biex "jiġu żgurati opportunitajiet u aċċess indaqs għas-suq tax-xogħol" u jistipula li kulħadd għandu d-dritt għal "edukazzjoni, taħriġ u tagħlim tul il-ħajja ta' kwalità u inklużivi sabiex iżomm u jakkwista ħiliet li jippermettulu jipparteċipa b'mod sħiħ fis-soċjetà u jimmaniġġja b'suċċess tranżizzjonijiet fis-suq tax-xogħol"; E. billi l-ħakma ta' ħiliet trażversali bażiċi, bħan-numeriżmu, il-ħsieb kritiku u l-ħiliet ta' komunikazzjoni soċjali, hija prerekwiżit fundamentali għall-akkwiżizzjoni ta' ħiliet u kompetenzi diġitali; billi, fl-istess ħin, fil-futur se jkun hemm ħtieġa akbar għall-ħiliet diġitali, bħall-ikkowdjar, il-loġistika jew ir-robotika, li se jkollhom impatt mhux biss fuq l-edukazzjoni tal-IT, iżda fuq il-kurrikulu kollu kemm hu; billi l-Qafas ta' Kompetenza Diġitali għaċ-Ċittadini jirrikonoxxi l-importanza tal-ħiliet personali, inklużi l-komunikazzjoni, il-kollaborazzjoni u l-ħolqien ta' kontenut, li spiss jiġu mgħallma permezz tal-istudji umanistiċi, l-arti u x-xjenzi soċjali; billi approċċ interdixxiplinari għall-istudju tax-xjenza, it-teknoloġija, l-inġinerija, l-arti u l-matematika (STEAM) jista' jwassal għal disinn aħjar u aktar iċċentrat fuq il-bniedem ta' soluzzjonijiet diġitali; F. billi l-edukazzjoni bażika dwar l-iġjene u s-sikurezza ċibernetiċi, il-protezzjoni tad-data u l-litteriżmu fil-media trid tkun adatta għall-età u orjentata lejn l-iżvilupp tal-istudenti sabiex tgħinhom isiru studenti kritiċi, ċittadini attivi, utenti tal-internet u persuni li jsawru soċjetà diġitali demokratika, jieħdu deċiżjonijiet infurmati, u jkunu konxji mir-riskji assoċjati mal-internet, bħalma huma d-diżinformazzjoni online, il-fastidju u ksur ta' data personali, u jkunu kapaċi jiġġilduhom; billi l-programmi ta' tagħlim relatati maċ-ċibersigurtà għandhom jiġu introdotti fil-kurrikuli; G. billi t-trasformazzjoni diġitali qed issawwar is-suq tax-xogħol, fejn, bi qbil mal-estimi tal-Kummissjoni, f'għadd ta' kategoriji ta' impjiegi naraw li fil-futur daqs 90 % tal-impjiegi se jkunu mistennija jirrikjedu xi forma ta' ħiliet diġitali u 65 % tat-tfal li deħlin fl-iskejjel primarji llum se jkunu, fl-aħħar mill-aħħar, mistennija jaħdmu f'impjiegi li għadhom ma jeżistux; billi hemm domanda għolja għall-ħiliet diġitali avvanzati, u dan x'aktarx se jinvolvi enfasi akbar fuq l-oqsma STEAM; H. billi l-impatt ta' teknoloġiji ġodda, bħar-robotika u l-intelliġenza artifiċjali (IA), fuq l-impjiegi jeħtieġ li jiġi esplorat bis-sħiħ; billi diġà huwa ċar li l-kompetenza diġitali qiegħda ssir rapidament ħila universali meħtieġa għal impjiegi bi ftit jew l-ebda konnessjoni preċedenti mal-isfera diġitali, inklużi l-impjiegi li jinvolvu xogħol manwali; billi t-taħriġ mill-ġdid u t-titjib tal-ħiliet huma meħtieġa biex in-nies ikunu jistgħu jadattaw ruħhom għall-ħtiġijiet u r-realtajiet li qed jinbidlu ta' suq tax-xogħol dejjem aktar diġitalizzat; billi l-bidla lejn it-telexogħol minħabba l-COVID-19 toħloq ħiliet diġitali, komunikazzjoni u sfidi oħra ġodda; billi min iħaddem għandu jipprovdi taħriġ diġitali kif ukoll tagħmir diġitali lill-impjegati, filwaqt li jagħti attenzjoni dovuta lill-ħtiġijiet speċifiċi, bħall-forniment ta' faċilitajiet raġonevoli għall-persuni b'diżabbiltà; billi s-settur tal-edukazzjoni u t-taħriġ vokazzjonali (VET) għandu rwol kruċjali biex il-ħaddiema futuri jingħataw il-ħiliet u l-kwalifiki li jeħtieġu għas-suq tax-xogħol li qed jevolvi; I. billi 42 % tal-Ewropej għadhom mingħajr ħiliet diġitali bażiċi, b'differenzi sinifikanti fl-Istati Membri u bejniethom u abbażi tal-istatus soċjoekonomiku, l-età, il-ġeneru, l-introjtu, il-livell ta' edukazzjoni u l-impjieg; billi 35 % biss tal-persuni b'età bejn il-55 u l-74 sena għandhom ħiliet diġitali bażiċi, meta mqabbla ma' 82 % ta' dawk bejn is-16 u l-24 sena, li jagħmlu lill-persuni akbar fl-età aktar vulnerabbli għall-esklużjoni diġitali; billi l-Aġenda għall-Ħiliet għandha l-għan li tiżgura li 70 % ta' dawk bejn is-16 u l-74 sena jkollhom ħiliet diġitali bażiċi sal-2025, żieda medja ta' żewġ punti perċentwali fis-sena meta mqabbla ma' żieda annwali ta' 0,75 punti perċentwali bejn l-2015 u l-2019; billi l-istudenti qatt mhu se jkunu fuq l-istess livell biex jiksbu ħiliet diġitali, b'diskrepanzi kbar fil-livelli tal-ħiliet bażiċi; J. billi għad hemm inugwaljanzi fl-aċċess għall-infrastruttura u t-tagħmir diġitali, b'żoni rurali u remoti u żoni urbani żvantaġġati li spiss ibatu minn konnettività fqira u b'familji b'introjtu aktar baxx li spiss ma jkollhomx aċċess għall-kompjuters; billi 10 % tal-unitajiet domestiċi fiż-żoni rurali tal-UE ma għandhomx aċċess għall-internet b'linja fissa u 41 % oħra mhumiex koperti bil-broadband; K. billi hemm differenza bejn il-ġeneri ta' 11 % fir-rigward tal-ħiliet diġitali; billi, skont il-Eurostat, persuna waħda biss minn kull tliet gradwati STEM hija mara, minkejja li 54 % tal-istudenti tal-edukazzjoni għolja huma nisa; billi, fl-edukazzjoni primarja, l-attitudnijiet lejn is-suġġetti STEM ma jvarjawx bejn is-subien u l-bniet, iżda mill-età ta' 15-il sena l-interess fost il-bniet jidher li jibda jbatti; billi inqas minn 3 % tal-bniet adolexxenti jesprimu interess li jaħdmu bħala professjonisti tal-ICT; L. billi d-disparitajiet bejn il-ġeneri fl-edukazzjoni u t-taħriġ jirriflettu ruħhom fil-post tax-xogħol, bi 17 % biss tal-impjiegi fis-settur tal-ICT okkupati min-nisa u bis-sehem tal-irġiel li jaħdmu f'settur diġitali jkun 3,1 darbiet akbar minn dak tan-nisa, id-differenza bejn il-ġeneri hija partikolarment evidenti fis-settur tal-IA, fejn 22 % biss tal-professjonisti globalment huma nisa; billi tali disparitajiet għandhom impatt fuq il-possibbiltà għan-nisa li jaħdmu f'setturi mħallsa tajjeb u orjentati lejn il-futur u b'mod simili jillimitaw id-diversità fis-settur diġitali, pereżempju fir-rigward tad-disinn tat-teknoloġija; M. billi huwa importanti li wieħed jifhem il-fatturi li jinfluwenzaw l-edukazzjoni u l-għażliet ta' karriera tal-bniet u tan-nisa, inkluż il-preġudizzju tal-ġeneru, u li dawn jiġu motivati biex isegwu studji u karrieri STEM u ICT; billi, f'dan ir-rigward, jeħtieġ li jiġu żviluppati aktar soluzzjonijiet għall-gwida tal-karriera; N. billi t-teknoloġiji diġitali għandhom potenzjal sostanzjali għall-għalliema, il-ħarrieġa u l-edukaturi u l-istudenti fis-setturi u l-ambjenti edukattivi f'termini ta' teknoloġiji aċċessibbli, miftuħa, soċjali u personalizzati li jistgħu jwasslu għal mogħdijiet ta' apprendiment aktar inklużivi; billi l-użu intelliġenti tat-teknoloġiji diġitali, xprunat minn metodi ta' tagħlim innovattivi u l-għoti tas-setgħa lill-istudenti, jista' jattrezza liċ-ċittadini b'kompetenzi ewlenin għall-ħajja, bħall-ħsieb kreattiv, il-kurżità u l-ħiliet għas-soluzzjoni tal-problemi; billi l-użu tat-teknoloġija diġitali qatt ma għandu jitqies bħala miżura ta' ffrankar tal-ispejjeż; billi l-libertà tal-għalliema li jagħżlu l-aħjar taħlita ta' metodi u kontenut ta' tagħlim għandha tibqa' fil-qalba tal-proċess edukattiv; O. billi l-interazzjoni bejn l-għalliema u l-istudenti hija kruċjali għall-benessri u l-iżvilupp tal-istudenti, u l-apprendiment wiċċ imb wiċċ jrid għalhekk jibqa' fil-qalba tal-għoti tal-edukazzjoni; billi l-għodod u t-teknoloġiji diġitali ma jistgħux jissostitwixxu r-rwol tal-għalliem, iżda madankollu joffru firxa ta' benefiċċji li jikkomplementaw l-apprendiment wiċċ imb wiċċ, inkluż fil-forma ta' mudelli ibridi ta' edukazzjoni; billi l-użu eċċessiv tat-teknoloġija u tat-tagħmir diġitali jista' jikkawża problemi, bħad-deprivazzjoni tal-irqad, id-dipendenza u stil ta' ħajja sedentarja; billi trid tingħata attenzjoni speċjali lil tfal u studenti iżgħar fl-età bi bżonnijiet edukattivi speċjali jew b'diżabbiltajiet, li għalihom l-apprendiment online joħloq sfida partikolari; P. billi t-teknoloġiji diġitali għandhom jiġu introdotti b'mod li jkun iffukat fuq l-istudent, adattat għall-età u orjentat lejn l-iżvilupp; billi jeħtieġ li l-istrateġiji tal-apprendiment diġitali jqisu r-riċerka dwar l-effetti li l-użu bikri tat-teknoloġija diġitali jaf ikollu fuq l-iżvilupp tal-moħħ ta' tfal żgħar; Q. billi l-iżvilupp tal-infrastruttura u t-teknoloġiji diġitali fl-edukazzjoni jirrikjedi investiment pubbliku sinifikanti, inkluż fil-persunal tal-IT fi stabbilimenti edukattivi; billi l-investiment privat jikkontribwixxi wkoll b'mod sostanzjali għall-iżvilupp ta' soluzzjonijiet ta' apprendiment elettroniku; R. billi l-aċċess għall-infrastruttura diġitali, inkluż l-internet b'veloċità għolja, u għal tagħmir u kontenut ta' kwalità għolja u li huwa mfassal għall-ħtiġijiet edukattivi, huwa prerekwiżit għall-apprendiment diġitali; billi l-pandemija tal-COVID-19 u t-tranżizzjoni diġitali f'daqqa lejn edukazzjoni mill-bogħod jew online kixfu d-diskrepanzi fl-aċċess u l-konnettività fl-Istati Membri u bejniethom, b'effetti differenti fuq is-setturi differenti tal-edukazzjoni; billi, fir-rebbiegħa tal-2020, daqs 32 % tal-istudenti f'xi Stati Membri ma kellhomx aċċess għall-internet u l-għodod diġitali matul il-lockdown tal-COVID-19; S. billi l-bidla f'daqqa lejn l-apprendiment online u mill-bogħod kixfet ukoll nuqqas fl-istat ta' tħejjija fis-sistemi edukattivi fil-biċċa l-kbira tal-Ewropa u diskrepanzi fil-ħiliet diġitali tal-għalliema, tal-edukaturi, tal-ġenituri u tal-istudenti u fil-kapaċità tagħhom li jużaw it-teknoloġiji diġitali b'mod effettiv u sikur; billi, qabel il-kriżi, 39 % biss tal-għalliema fl-UE ħassew li kienu ppreparati tajjeb jew tajjeb ħafna biex jużaw it-teknoloġiji diġitali għat-tagħlim, b'differenzi sinifikanti fost l-Istati Membri; billi l-għalliema madankollu wrew li jistgħu jadattaw għal bidliet profondi fis-sistemi edukattivi jekk jingħataw is-setgħa permezz ta' flessibbiltà u awtonomija suffiċjenti u jagħmlu l-aħjar użu mill-potenzjal tal-innovazzjoni tal-apprendiment online u mill-bogħod; T. billi l-bidla għall-apprendiment online u mill-bogħod aggravat l-inugwaljanzi eżistenti, u ħalliet lill-istudenti żvantaġġati u vulnerabbli, lill-istudenti bi bżonnijiet edukattivi speċjali u lill-istudenti b'diżabbiltà jaqgħu aktar lura, żiedet ir-rati ta' tluq mill-iskola fis-setturi kollha tal-edukazzjoni, u kixfet nuqqas ta' appoġġ pastorali u soċjali fl-ambjent diġitali; billi l-inugwaljanzi fit-tfulija bikrija għandhom impatt negattiv fuq ir-riżultati tal-apprendiment u l-prospettivi ta' impjieg aktar 'il quddiem fil-ħajja; billi hemm ħtieġa urġenti li jittejbu l-kwalità u l-inklużività tal-edukazzjoni online; U. billi l-pandemija tal-COVID-19 se twassal għal bidliet profondi fl-istil ta' ħajja tagħna u enfasizzat il-ħtieġa li nwasslu edukazzjoni ta' kwalità fuq skala sħiħa għal kulħadd sabiex inkunu ppreparati għal kriżijiet futuri potenzjali, intejbu r-reżiljenza fit-tul fis-sistemi edukattivi u nistabbilixxu l-pedamenti għal tranżizzjoni diġitali ta' suċċess; V. billi l-kontenut tat-tagħlim u l-organizzazzjoni tas-sistemi edukattivi huma kompetenza nazzjonali, madankollu sfidi ġodda jirrikjedu koordinazzjoni effettiva, u fejn xieraq politiki u għodod tal-edukazzjoni diġitali tal-Unjoni Ewropea għal żmien medju u fit-tul bħala dimensjoni importanti taż-Żona Ewropea tal-Edukazzjoni; W. billi d-disponibbiltà ta' edukazzjoni online ta' kwalità spiss mhijiex alternattiva, iżda hija l-unika għażla għal ċerti gruppi bħal dawk li jaħdmu full-time jew li ma jaħdmux f'reġjuni rurali u remoti jew għal persuni b'diżabbiltà; X. billi l-edukazzjoni hija investiment fil-futur u strument importanti għall-iżvilupp u l-awtorealizzazzjoni ta' kull individwu; billi l-edukazzjoni diġitali tista' tgħin biex jiġu indirizzati sfidi bħad-diżinformazzjoni, ir-radikalizzazzjoni, is-serq tal-identità u tad-data, il-bullying ċibernetiku u l-iscams online; billi l-edukazzjoni, it-taħriġ u l-apprendiment tul il-ħajja se jkollhom rwol ewlieni fit-tranżizzjoni ġusta għall-ekonomija diġitali; Il-Pjan ta' Azzjoni għall-Edukazzjoni Diġitali rivedut: viżjoni, governanza, finanzjament u kejl tal-prestazzjoni Jenfasizza li approċċ ibbażat fuq id-drittijiet għall-edukazzjoni diġitali, skont il-Pilastru Ewropew tad-Drittijiet Soċjali, irid ikun il-prinċipju gwida fil-politika tal-edukazzjoni diġitali biex ikun żgurat li d-dritt għal edukazzjoni inklużiva u ta' kwalità għal kulħadd isir realtà; jissottolinja li l-irkupru wara l-pandemija u r-rivitalizzazzjoni tal-politika tal-edukazzjoni huma marbuta b'mod inseparabbli ma' sfidi oħra li l-Unjoni u d-dinja qed jiffaċċjaw, u jenfasizza l-ħtieġa li l-politika tal-edukazzjoni diġitali tkun konnessa ma' oqsma ta' politika oħra biex titrawwem soċjetà aktar inklużiva, b'bilanċ bejn il-ġeneri, innovattiva u aktar ekoloġika; Jilqa', f'dan ir-rigward, il-Pjan ta' Azzjoni għall-Edukazzjoni Diġitali aġġornat u l-kamp ta' applikazzjoni u l-ambizzjoni estiżi tiegħu, b'miri speċifiċi li jindirizzaw b'mod partikolari d-distakki persistenti fil-ħiliet diġitali, il-promozzjoni ta' edukazzjoni tal-kompjuter u tal-IT ta' kwalità, jew konnettività aħjar fl-iskejjel, bħala pass ieħor lejn strateġija aktar komprensiva dwar il-ħiliet u l-edukazzjoni diġitali; iqis li l-Pjan ikun suċċess jekk, sa meta jkun intemm, l-edukazzjoni diġitali tkun verament saret parti mill-politika tal-edukazzjoni b'riżultati ċari, konsistenti u pożittivi f'termini ta' disponibbiltà, aċċess, kwalità u ekwità madwar l-Unjoni; jirrikonoxxi l-punti tat-tluq differenti tal-Istati Membri f'dan il-proċess, li għandhom jitqiesu fil-varar tal-Pjan; Ifaħħar id-deċiżjoni biex il-Pjan jiġi allinjat mal-qafas finanzjarju pluriennali (QFP) fuq 7 snin peress li dan jippermetti perspettiva aktar fit-tul u jorbtu mal-istrumenti ta' finanzjament rilevanti; jissottolinja l-importanza tal-Pjan fit-twettiq taż-Żona Ewropea tal-Edukazzjoni u, fl-istess ħin, l-importanza taż-Żona Ewropea tal-Edukazzjoni fit-twettiq tal-Pjan, li għandha tiżgura t-trasparenza u l-obbligu ta' rendikont fl-implimentazzjoni tiegħu; Jinnota, madankollu, li t-twettiq effettiv tal-Pjan jiddependi wkoll mill-koordinazzjoni bejn firxa wiesgħa ta' programmi u fost l-Istati Membri; jistieden lill-Kummissjoni tiżgura sinerġiji effettivi bejn il-programmi differenti u koordinazzjoni aktar konsistenti u effettiva fil-politiki tal-edukazzjoni diġitali rilevanti kollha fil-livell tal-UE bl-għan li titnaqqas il-frammentazzjoni u jiġi evitat it-trikkib bejn l-istrumenti u l-politiki ta' finanzjament nazzjonali u Ewropej u b'hekk jiżdied l-impatt; Jirrimarka dwar il-kontribut tal-Fondi Strutturali u ta' Investiment Ewropej, il-Faċilità Nikkollegaw l-Ewropa, Orizzont Ewropa, il-Korp Ewropew ta' Solidarjetà, Ewropa Kreattiva u Erasmus+ għall-finanzjament ta' aspetti differenti tal-Pjan; jilqa' l-baġit imsaħħaħ b'mod sinifikanti għall-programm Erasmus+ u jqis li għandha tingħata attenzjoni li ma jitgħabbiex iżżejjed b'ambizzjonijiet politiċi ġodda peress li l-enfasi prevalenti trid tkun fuq il-fatt li l-programm isir aktar inklużiv; Jirrimarka dwar l-importanza tal-prijoritajiet ta' investiment "Connect" u "Reskill and upskill" fil-Faċilità għall-Irkupru u r-Reżiljenza għall-ixprunar tal-aġenda tal-edukazzjoni diġitali; iħeġġeġ lill-Istati Membri jiddedikaw mill-inqas 10 % tal-fondi tal-Faċilità għall-edukazzjoni; itenni l-pożizzjoni tiegħu li jinkoraġġixxi lill-Istati Membri jżidu b'mod sinifikanti l-infiq pubbliku fuq l-edukazzjoni b'rikonoxximent tar-rwol fundamentali tal-edukazzjoni fit-tisħiħ tat-tkabbir, il-ħolqien tal-impjiegi u t-titjib tar-reżiljenza ekonomika u soċjali; ifakkar ukoll li mill-inqas 20 % tal-fondi li għandhom jingħataw fl-ambitu tal-Faċilità għall-Irkupru u r-Reżiljenza (RRF) ġew allokati għat-tranżizzjoni diġitali, u jħeġġeġ lill-Istati Membri jużaw il-fondi tal-Faċilità biex isaħħu l-kapaċità diġitali tas-sistemi tal-edukazzjoni u jinvestu, pereżempju, f'infrastruttura diġitali għall-iskejjel, l-istudenti u l-gruppi vulnerabbli, b'mod partikolari f'żoni esklużi; Jissottolinja l-valur tal-proġetti pilota u l-azzjonijiet preparatorji (PPPAs) mibdija mill-Parlament fl-iżgurar ta' aktar kooperazzjoni fl-Unjoni kollha biex jiġu indirizzati d-diskrepanzi fl-edukazzjoni bejn l-Istati Membri, ir-reġjuni u ż-żoni rurali u urbani, pereżempju l-azzjoni preparatorja l-ġdida bl-għan li tiżdied l-aċċessibbiltà għall-għodod edukattivi fiż-żoni u l-komunitajiet b'konnettività baxxa jew b'aċċess limitat għat-teknoloġiji; jappella għall-integrazzjoni tal-PPPAs ta' suċċess fil-programmi tal-Unjoni; jilqa' f'dan ir-rigward, l-inklużjoni ta' azzjoni rigward il-litteriżmu fil-media fil-programm il-ġdid Ewropa Kreattiva, li tibni fuq il-proġett pilota u l-azzjoni preparatorja ta' suċċess "Litteriżmu fil-media għal kulħadd", u jappella għal finanzjament suffiċjenti biex ikun żgurat li l-azzjoni l-ġdida tkun effettiva; Jinnota li l-Pjan il-ġdid jistabbilixxi miri speċifiċi biex jiġu indirizzati diskrepanzi persistenti fl-edukazzjoni diġitali, bħal fir-rigward tal-konnettività, il-ħiliet diġitali u l-kontenut tal-apprendiment online; jilqa' r-rieżami ta' nofs it-terminu skedat tal-Kummissjoni tal-pjan u l-intenzjoni tagħha li żżid sew il-ġbir tad-data; jistieden lill-Kummissjoni tiżviluppa sistema ta' monitoraġġ komprensiv għall-politiki kollha tal-edukazzjoni diġitali li għandha tintuża biex l-aħjar prattiki jiġu kondiviżi fl-UE kollha u bħala input għar-rieżami ta' nofs it-terminu; itenni l-ħtieġa ta' skeda ta' żmien ċara għall-implimentazzjoni u ta' parametri referenzjarji u objettivi intermedji ċari li għandhom jiġu ppreżentati kemm lill-Parlament kif ukoll lill-Kunsill; jibqa' konvint li l-pjan jeħtieġ struttura ta' governanza u koordinazzjoni aktar ċara, li fiha għandu jkun involut il-Parlament, għall-monitoraġġ tal-iżviluppi u l-prestazzjoni fuq bażi kontinwa; jistieden lill-Kummissjoni, għalhekk, tistabbilixxi forum li jlaqqa' lill-Istati Membri, lill-Parlament u lil partijiet ikkonċernati u esperti rilevanti oħra, inklużi fornituri tal-edukazzjoni u organizzazzjonijiet tas-soċjetà ċivili; Iħeġġeġ lill-Kummissjoni żżid ir-rwol u l-viżibbiltà tal-edukazzjoni, inkluża l-edukazzjoni diġitali, fl-eżerċizzju tas-Semestru Ewropew u tinkludi fl-enfasi tagħha referenzi għall-impatt ekonomiku tal-edukazzjoni biex jiġu inklużi l-objettivi soċjali u l-kwalità tal-edukazzjoni mogħtija; jinnota li l-Istati Membri se joħorġu mill-kriżi tal-COVID-19 b'livelli storikament għoljin ta' dejn; jirrimarka li l-klassifikazzjoni tal-edukazzjoni bħala nefqa fil-kontabbiltà nazzjonali xi drabi wasslet, fi kriżijiet preċedenti, għal tnaqqis sostanzjali fil-baġits għall-edukazzjoni; jisħaq li t-tranżizzjoni diġitali fl-edukazzjoni mhix se tkun possibbli mingħajr investiment sostanzjali; Jinnota li l-kriżi tal-COVID-19 enfasizzat il-ħtieġa li l-Istati Membri jikkoordinaw il-politiki u l-miżuri dwar l-edukazzjoni diġitali b'mod aktar effettiv u li jikkondividu l-aħjar prattiki permezz ta' approċċ b'diversi partijiet ikkonċernati għall-politika tal-edukazzjoni biex ikun żgurat li tissodisfa l-ħtiġijiet taċ-ċittadini tal-UE u li l-istudenti jitqiegħdu fiċ-ċentru tagħha; jilqa', għalhekk, l-impenn tal-Kummissjoni biex tistabbilixxi Ċentru Ewropew għall-Edukazzjoni Diġitali bħala l-ewwel pass lejn proċess ta' ħolqien konġunt u sistema ta' monitoraġġ kontinwu li torbot l-istrateġiji nazzjonali u reġjonali għall-edukazzjoni diġitali u tinvolvi lil partijiet ikkonċernati u esperti ewlenin, inklużi organizzazzjonijiet tas-soċjetà ċivili, li jirrappreżentaw approċċi differenti minn ġewwa u minn barra l-edukazzjoni konvenzjonali; iqis li ċ-ċentru l-ġdid joffri mezz li permezz tiegħu l-Istati Membri għandhom jippromwovu l-kooperazzjoni bejn l-istituzzjonijiet tal-edukazzjoni u t-taħriġ biex itejbu l-provvista tal-edukazzjoni diġitali; ifaħħar l-ambizzjoni li ċ-ċentru jintuża biex jiġi stabbilit djalogu strateġiku mal-Istati Membri dwar il-fatturi abilitanti ewlenin għal edukazzjoni diġitali ta' suċċess fid-dawl ta' Rakkomandazzjoni tal-Kunsill; iħeġġeġ lill-Kummissjoni taħdem malajr biex id-data tal-pubblikazzjoni tal-abbozz ta' Rakkomandazzjoni titressaq 'il quddiem għall-2021; Jistieden lill-Kummissjoni biex, filwaqt li tirrispetta l-prinċipju tas-sussidjarjetà, tissorvelja l-implimentazzjoni fil-livell nazzjonali u tiżgura rappreżentanza ekwa u indipendenza fiċ-ċentri u s-servizzi ta' konsulenza u fil-konsultazzjoni mal-partijiet ikkonċernati; jistieden lill-Kummissjoni tinvolvi bis-sħiħ lill-Parlament fiż-żieda taċ-ċentri Ewropej u nazzjonali u tas-servizzi ta' konsulenza u fil-ħatra ta' partijiet ikkonċernati rilevanti; ifakkar lill-Kummissjoni biex, meta tiżviluppa l-kunċett tal-Pjattaforma għal Skambji Ewropej ippjanata, tevita t-trikkib u d-duplikazzjoni mal-għanijiet taċ-ċentru; Jissottolinja l-ħtieġa li l-Unjoni Ewropea taġixxi bħala referenza globali f'termini ta' edukazzjoni diġitali ta' kwalità, u jistieden lill-Kummissjoni taħdem mill-qrib mal-istituzzjonijiet u l-partijiet ikkonċernati globali u reġjonali rilevanti biex tagħti spinta lill-edukazzjoni diġitali ta' kwalità fid-dinja kollha; Jissottolinja r-rwol ċentrali tar-riċerka fit-twettiq tal-pjan u l-kisba ta' edukazzjoni diġitali effettiva u xierqa għal kulħadd, u jilqa' r-rikonoxximent tal-Kummissjoni ta' dan; jistieden lill-Kummissjoni u lill-Istati Membri jinvestu aktar fir-riċerka interdixxiplinari biex jivvalutaw l-impatti fit-tul tad-diġitalizzazzjoni fuq l-apprendiment u l-effikaċja tal-politiki tal-edukazzjoni diġitali, u b'hekk jinfurmaw it-tfassil u l-implimentazzjoni futuri tagħhom, inkluż billi jantiċipaw tipi ġodda ta' impjiegi u ħiliet u jaġġustaw il-kurrikuli tal-edukazzjoni kif xieraq; jissottolinja l-ħtieġa ta' riċerka kontinwa dwar id-diversi impatti tat-teknoloġiji diġitali fuq l-edukazzjoni u l-iżvilupp tat-tfal, li tgħaqqad ix-xjenzi edukattivi, il-pedagoġija, il-psikoloġija, is-soċjoloġija, in-newroxjenza u x-xjenza tal-kompjuter sabiex tinkiseb komprensjoni profonda kemm jista' jkun ta' kif l-imħuħ tat-tfal – u tal-adulti – jirrispondu għall-ambjent diġitali u l-isfidi relatati tal-edukazzjoni diġitali; It-trawwim ta' ekosistema tal-edukazzjoni diġitali ta' prestazzjoni għolja Jissottolinja li l-pandemija tal-COVID-19 uriet li mhux l-istudenti kollha jistgħu jaċċessaw l-edukazzjoni diġitali u l-apprendiment mill-bogħod u online, u għalhekk jibbenefikaw minnhom; jinnota li jeżistu diskrepanzi bejn u fl-Istati Membri u dawn għandhom impatt sproporzjonat fuq persuni minn ambjenti żvantaġġati u fuq dawk li jgħixu f'żoni remoti jew rurali; jiddeplora d-distakk diġitali persistenti fl-Unjoni; jiddispjaċih li f'xi Stati Membri, l-isforzi biex jiġi pprovdut aċċess għal edukazzjoni diġitali ta' kwalità ma rnexxewx, u b'hekk wisq studenti tħallew mingħajr aċċess għall-edukazzjoni għal diversi xhur; jikkondividi l-analiżi tal-Kummissjoni li internet veloċi u affidabbli u tagħmir diġitali ta' kwalità fl-istabbilimenti edukattivi, f'ambjenti mhux formali u fid-dar huma prerekwiżiti għal edukazzjoni diġitali effettiva; jirrimarka li, bl-istess mod, ċerti Stati Membri huma avvanzati sew fil-provvista ta' infrastruttura u tagħmir diġitali u għalhekk fl-għoti ta' soluzzjonijiet fir-rigward tal-edukazzjoni diġitali; jissottolinja l-ħtieġa li d-distakk diġitali jiġi indirizzat bħala prijorità assoluta u jemmen li s-sħubijiet pubbliċi-privati, xprunati mill-ħtiġijiet tal-istabbilimenti edukattivi, jistgħu jħaffu l-pass tal-għoti ta' soluzzjonijiet; Jinsisti li l-broadband għandha titqies bħala ġid pubbliku u l-infrastruttura tagħha għandha tkun iffinanzjata adegwatament biex jiġi żgurat li tkun universalment aċċessibbli u affordabbli bħala pass kritiku biex jingħalaq id-distakk diġitali; jinnota, barra minn hekk, il-potenzjal li l-użu effettiv tal-5G jista' joffri, u jistieden lill-Kummissjoni tistudja l-kontribut potenzjali tal-5G għall-inizjattivi tal-edukazzjoni diġitali; jappella għal miżuri speċifiċi u skemi ta' finanzjament biex jissaħħaħ l-aċċess għall-istituzzjonijiet edukattivi kollha, speċjalment dawk f'żoni remoti, rurali u muntanjużi b'konnettività baxxa u aċċess limitat għal teknoloġiji emerġenti bħall-intelliġenza artifiċjali (IA), ir-robotika, il-blockchain, is-sors miftuħ, l-apparat edukattiv ġdid jew il-ludifikazzjoni, fid-dawl tal-importanza u l-potenzjal dejjem akbar tagħhom; Jilqa' l-importanza li l-pjan jagħti lill-appoġġ għall-konnettività tal-iskejjel u l-universitajiet permezz tal-Faċilità Nikkollegaw l-Ewropa u l-isforzi biex jiġu promossi l-opportunitajiet ta' finanzjament tal-UE; jistieden lill-Kummissjoni taħdem mill-qrib mal-Istati Membri, l-awtoritajiet lokali u l-partijiet ikkonċernati sabiex tiżgura li l-appoġġ tal-UE jikkomplementa l-iskemi nazzjonali, b'mod partikolari biex jiġu appoġġati l-gruppi żvantaġġati; jistieden lill-Kummissjoni tiżgura li l-appoġġ ma jingħatax biss lill-iskejjel iżda anki lill-istabbilimenti edukattivi formali u mhux formali kollha; ifakkar fil-ħtieġa li l-istabbilimenti edukattivi jibbenefikaw minn appoġġ minn persunal imħarreġ biex jissorveljaw in-networks u l-applikazzjonijiet u biex jipprovdu taħriġ u assistenza dwar il-protezzjoni tad-data; Jisħaq fuq l-importanza li l-Unjoni tkun minn ta' quddiem fl-edukazzjoni diġitali billi tiffaċilita l-aċċess għall-innovazzjonijiet u t-teknoloġiji għall-għalliema, għall-istudenti u għall-ġenituri; jappella, f'dan ir-rigward, għal inizjattivi ġodda fl-edukazzjoni billi jsir użu sħiħ mit-teknoloġiji l-ġodda bħall-IA u r-robotika, li se joħolqu wkoll sensibilizzazzjoni dwar l-opportunitajiet u l-isfidi assoċjati magħhom fl-ambjenti edukattivi; ifakkar li għandu jiġi żgurat approċċ etiku u ċċentrat fuq il-bniedem għall-użu tal-IA u r-robotika; jinnota li l-użu intelliġenti tal-IA jista' jħaffef il-volum ta' xogħol tal-persunal, jagħmel il-kontenut edukattiv iktar attraenti, jiffaċilita l-apprendiment f'għadd ta' dixxiplini u jappoġġa metodi ta' tagħlim aktar adattati u aġġustati għall-ħtiġijiet tal-istudenti individwali; huwa mħasseb dwar in-nuqqas ta' programmi ta' edukazzjoni għolja u ta' riċerka speċifiċi għall-IA fl-Unjoni, billi dan iġib miegħu r-riskju li jiddgħajjef il-vantaġġ kompetittiv tal-UE; jappella għal żieda fl-investiment pubbliku fl-IA; Jinkoraġġixxi lill-Kummissjoni Ewropea u lill-Istati Membri jipprovdu lill-iskejjel (għalliema u studenti) mhux biss b'appoġġ tekniku u b'konnessjoni tal-internet, iżda anki b'appoġġ meħtieġ rigward software sikur u affidabbli, kif ukoll jippromwovu mudelli flessibbli ta' edukazzjoni u appoġġ għall-istudenti mill-bogħod bl-użu ta' mezzi bħal riżorsi elettroniċi, materjali elettroniċi, vidjows, mentoraġġ elettroniku u taħriġ online mingħajr ħlas; jenfasizza, f'dak ir-rigward, li l-istituzzjonijiet kulturali u komunitarji lokali, bħal-libreriji u l-mużewijiet, huma fornituri fundamentali ta' tali riżorsi diġitali; iwissi dwar l-effetti negattivi tal-intrappolamenti tal-klijentela tar-riżorsi edukattivi fuq l-indipendenza pedagoġika, u jistieden lill-Kummissjoni u lill-Istati Membri jiggarantixxu tali indipendenza minn kwalunkwe interferenza jew interess; jinsisti fuq il-ħtieġa ta' ekosistema tal-edukazzjoni diġitali miftuħa u trasparenti fir-rigward tal-kontenut, l-apparat u t-teknoloġiji; jissottolinja li t-teknoloġiji miftuħa jappoġġaw sens ta' kooperazzjoni u li soluzzjonijiet b'xejn u b'sors miftuħ, l-użu mill-ġdid ta' kontenut fid-dominju pubbliku u soluzzjonijiet interoperabbli ta' hardware u software jtejbu l-aċċess u joħolqu spazju diġitali aktar bilanċjat; Jissottolinja l-ħtieġa li jiġu rikonoxxuti l-prinċipji legali u etiċi relatati mal-proprjetà intellettwali fil-kuntest taż-żieda fil-ħolqien u t-tixrid tal-kontenut diġitali edukattiv; jilqa' u japprova n-network tal-Proprjetà Intellettwali fl-Edukazzjoni ġestit mill-Uffiċċju tal-Proprjetà Intellettwali tal-Unjoni Ewropea u jinkoraġġixxi l-iżvilupp ta' ħiliet relatati mal-proprjetà intellettwali fost l-istudenti u l-għalliema; ifakkar fl-eċċezzjoni għad-drittijiet tal-awtur fir-rigward tal-użu ta' xogħlijiet u materjal ieħor f'attivitajiet ta' tagħlim diġitali u transfruntieri stabbilita fl-Artikolu 5 tad-Direttiva (UE) 2019/790; Jirrimarka dwar inizjattivi innovattivi interessanti li jagħmlu l-ambjent u l-ispazju rikreattiv online sikuri, interessanti u divertenti, f'kull stadju tal-edukazzjoni; jissottolinja r-rilevanza li jinġabru flimkien l-approċċi pedagoġiċi, konjittivi u psikoloġiċi għall-edukazzjoni u li jiġu adattati l-formati online u offline kif xieraq; jinnota, f'dan ir-rigward, l-approċċ propost fl-istrateġija Ewropea għall-edukazzjoni u l-kura bikrija tat-tfal; Ifakkar fl-importanza li l-għalliema, l-istudenti u l-ġenituri jiġu offruti kontenut ta' edukazzjoni diġitali aċċessibbli u ta' kwalità għolja minn sorsi diversifikati u jħeġġeġ lill-Istati Membri jallokaw fondi għall-akkwist ta' riżorsi edukattivi diġitali professjonali u sikuri żviluppati bl-użu tal-innovazzjoni Ewropea, inkluż kontenut edukattiv ta' kwalità maħluq b'mod konġunt mal-esperti; jistieden lill-Istati Membri jippromwovu inizjattivi li jippermettu lin-negozji u lill-organizzazzjonijiet tas-soċjetà ċivili jikkondividu l-innovazzjoni ta' teknoloġija avvanzata mal-komunità tal-edukazzjoni; Iqis li l-Unjoni jista' jkollha rwol fundamentali biex tgħin fl-iżvilupp u d-disponibbiltà ta' kontenut edukattiv ta' kwalità għolja; jinnota b'sodisfazzjon l-għadd jikber ta' pjattaformi tal-edukazzjoni diġitali li qed jiġu stabbiliti biex jippermettu l-aċċess għar-riżorsi u l-kondiviżjoni tal-aħjar prattiki, bħall-eTwinning, il-Pjattaforma Elettronika għat-Tagħlim tal-Adulti fl-Ewropa (EPALE) u l-iSchool Education Gateway; jistieden lill-Kummissjoni tkompli tippromwovi u żżid inizjattivi ta' suċċess bħal dawn permezz ta' programmi rilevanti bħal InvestEU u Erasmus+ u biex l-Istati Membri jisfruttaw aħjar il-potenzjal tagħhom; iqis li l-pjattaforma għal skambji Ewropej għandha potenzjal bħala għodda biex tiżgura kooperazzjoni aħjar bejn il-partijiet ikkonċernati u l-atturi tal-edukazzjoni fil-livell Ewropew, u jistieden lill-Kummissjoni tikkompleta l-istudju tal-fattibbiltà ppjanat tagħha bil-ħeffa xierqa; Jinkoraġġixxi lill-Istati Membri jħaddnu l-innovazzjoni u t-teknoloġiji diġitali fis-sistemi tal-edukazzjoni u t-taħriġ tagħhom b'mod intelliġenti u ċċentrat fuq l-istudenti biex jiksbu approċċ effettiv ta' apprendiment imħallat għall-ġejjieni; ifakkar, madankollu, fl-importanza fundamentali tal-edukazzjoni wiċċ imb wiċċ u jisħaq li l-għodod diġitali għandhom jintużaw biex jikkomplementaw u jsaħħu t-tagħlim fil-klassi; iqis li hemm bżonn li ssir riflessjoni dwar l-impatt negattiv ta' "wisq ħin fuq l-iskrins" fuq il-benessri tal-istudenti; jissottolinja li l-pandemija tal-COVID-19 żvelat diskrepanzi ċari fil-provvista tal-edukazzjoni li l-apprendiment online ma jistax inaqqas faċilment u jeħtieġ li jindirizza aktar, b'mod partikolari fir-rigward tal-ikliet fl-iskejjel, l-appoġġ pastorali u l-eżerċizzju fiżiku; It-tisħiħ tal-ħiliet u l-kompetenzi diġitali għat-trasformazzjoni diġitali Jemmen li t-tħaddin u l-massimizzazzjoni tal-potenzjal tat-teknoloġiji diġitali għandhom jimxu id f'id mal-modernizzazzjoni tal-kurrikuli u l-metodi ta' apprendiment eżistenti; jisħaq, f'dan ir-rigward, fuq l-importanza li jingħata appoġġ finanzjarju għal korsijiet ta' taħriġ imfassla għall-għalliema; jinsisti, għalhekk, li tingħata attenzjoni akbar lit-taħriġ tal-għalliema aċċessibbli hekk kif il-pjan jiġi varat sabiex jiġi żgurat li l-għalliema u l-edukaturi mhux biss ikollhom il-ħiliet diġitali, iżda jkunu kapaċi jgħallmuhom ukoll; iħeġġeġ, f'dan ir-rigward, investimenti f'korsijiet ta' speċjalizzazzjoni fil-ħiliet tat-tagħlim diġitali kemm għall-għalliema kif ukoll għall-professjonisti tal-IT li jaspiraw li jgħallmu; jenfasizza l-valur tal-mentoraġġ bħala għodda ta' taħriġ u żvilupp; jisħaq fuq ir-rwol essenzjali ta' Erasmus+ u l-mobbiltà tal-għalliema għall-kisba tal-ħiliet; jinnota l-potenzjal tal-Akkademja tal-Għalliema futura u jistieden lill-Kummissjoni tippreżenta kunċett u baġit ċari lill-Parlament; jappella għal inizjattiva fl-Unjoni kollha biex jiġu żviluppati metodi pedagoġiċi u ta' valutazzjoni ġodda għall-ambjent diġitali, filwaqt li jiġu rikonoxxuti l-isfidi diġitali speċifiċi bħall-apprendiment asinkroniku u l-importanza li jitrawwem involviment kritiku; Jissottolinja r-rwol dejjem aktar importanti tal-ġenituri, il-familji u t-tuturi fl-apprendiment mill-bogħod u l-ħtieġa li jkollhom ħiliet tal-internet, diġitali u tekniċi tajbin kif ukoll it-tagħmir xieraq, u jitlob li jingħataw taħriġ u mekkaniżmi ta' appoġġ speċjali; jisħaq fuq il-ħtieġa li l-familji jiġu megħjuna b'għodod diġitali sabiex jiżdied l-aċċess għall-edukazzjoni remota; jistieden lill-Kummissjoni twettaq studju ddedikat dwar il-ġenitorjalità diġitali biex jiġi żviluppat approċċ konsistenti u effettiv fl-Istati Membri kollha biex jgħin lill-ġenituri; Jissottolinja l-isfida ta' kontenut u attivitajiet ta' ħsara u illegali fl-ambjent diġitali, inkluż f'termini ta' saħħa u benessri mentali, bħall-fastidju online inkluż it-theddid ċibernetiku u l-bullying ċibernetiku, il-pedopornografija u l-grooming, il-ksur tad-data u tal-privatezza, il-logħob online perikoluż u d-diżinformazzjoni; jilqa' bi pjaċir, għalhekk, l-enfasi akbar fuq il-litteriżmu diġitali u tal-informazzjoni permezz tal-edukazzjoni u t-taħriġ fil-pjan rivedut; jemmen li l-professjonisti tal-kura tas-saħħa, l-istituzzjonijiet edukattivi, is-soċjetà ċivili u l-fornituri tal-edukazzjoni mhux formali, fi sħubija mal-ġenituri, jeħtieġ li jiżviluppaw kurrikulu adattat għall-età biex l-istudenti jkunu jistgħu jagħmlu għażliet infurmati u xierqa u jevitaw imġiba ta' ħsara; Ifakkar li huwa essenzjali li n-nies ikollhom l-għodod u l-ħiliet biex jaffrontaw id-diversi theddidiet fl-ambjent diġitali u b'mod partikolari biex jidentifikaw u jivvalutaw b'mod kritiku d-diżinformazzjoni u l-aħbarijiet foloz; jilqa', f'dak ir-rigward, l-adozzjoni rapida tal-Pjan ta' Azzjoni Medjatiku reċenti u l-enfasi tiegħu fuq il-litteriżmu fil-media, u jistieden lill-Kummissjoni tirrieżamina regolarment il-Kodiċi ta' Prattika dwar id-Diżinformazzjoni u tieħu miżuri adegwati biex tiżgura li l-media soċjali tikkumbatti d-diżinformazzjoni online; jistenna b'ħerqa l-linji gwida ppjanati għall-għalliema u l-persunal edukattiv dwar it-trawwim tal-litteriżmu diġitali u l-indirizzar tad-diżinformazzjoni; jistieden lill-Kummissjoni tkun aktar ambizzjuża u taħdem mal-partijiet ikkonċernati nazzjonali u lokali biex tvara kampanji ta' litteriżmu diġitali fuq skala kbira; jinnota l-importanza tal-promozzjoni wiesgħa ta' inizjattivi eżistenti bħall-Ġimgħa Ewropea tal-Ikkowdjar u Jum l-Internet Aktar Sikur; Jenfasizza li kwalunkwe żvilupp fil-qasam tal-edukazzjoni diġitali jrid jimxi id f'id ma' qafas robust ta' protezzjoni tad-data u jevita kwalunkwe sfruttament kummerċjali tad-data tal-istudenti; jisħaq li l-ogħla salvagwardji jridu japplikaw għad-data tal-minorenni, inkluż għal skopijiet ta' riċerka u tagħlim; jistieden lill-Kummissjoni biex, f'kooperazzjoni mal-Bord Ewropew għall-Protezzjoni tad-Data (EDPB), tindirizza n-natura speċifika tad-data edukattiva u d-data relatata mal-istudenti; Jisħaq li l-ħiliet tradizzjonali, umanistiċi u personali, bħall-ħiliet soċjali, l-empatija, is-soluzzjoni tal-problemi u l-kreattività, għandhom ikomplu jitrawmu bħala parti mill-isforzi biex jiġu mgħallma l-ħiliet u l-litteriżmu diġitali, b'mod partikolari permezz ta' kampanji ta' litteriżmu diġitali fuq skala kbira; jisħaq fuq l-importanza tad-dimensjoni diġitali tal-edukazzjoni ċivika u jiddispjaċih dwar l-ambizzjonijiet limitati tal-Pjan ta' Azzjoni għall-Edukazzjoni Diġitali l-ġdid fir-rigward tal-promozzjoni taċ-ċittadinanza diġitali; Ifakkar fil-ħtieġa ta' ħiliet diġitali avvanzati u jħeġġeġ lill-Istati Membri jistabbilixxu programmi nazzjonali fl-edukazzjoni li jippromwovu żieda fin-numru ta' studenti u gradwati tal-IT; jisħaq li klassijiet bħal dawn jistgħu jiġu żviluppati taħt il-kappa tal-kumpaniji ta' teknoloġija avvanzata u tal-universitajiet; Jisħaq fuq l-importanza tal-edukazzjoni ekoloġika u l-edukazzjoni dwar l-ambjent, u jappella għall-iżvilupp ta' kurrikuli mfassla apposta madwar l-Ewropa filwaqt li jitqies l-impatt ambjentali tal-edukazzjoni diġitali; Jisħaq li, f'konformità mal-Ftehim Qafas dwar id-Diġitalizzazzjoni tas-Sħab Soċjali Ewropej, il-kumpaniji li jużaw b'mod effettiv teknoloġiji ġodda u emerġenti għandhom ir-responsabbiltà li jipprovdu taħriġ mill-ġdid u titjib tal-ħiliet adegwati għall-impjegati kollha kkonċernati sabiex ikunu jistgħu jitgħallmu kif jużaw l-għodod diġitali, jadattaw għall-ħtiġijiet li qed jinbidlu tas-suq tax-xogħol u jibqgħu fl-impjieg; jisħaq fuq ir-rwol tas-sħab soċjali permezz ta' ftehimiet kollettivi dwar id-definizzjoni u r-regolamentazzjoni tal-ħiliet diġitali u t-taħriġ kontinwu, fl-identifikazzjoni tal-ħtiġijiet tal-ħiliet, fl-iżvilupp tat-taħriġ fuq il-post tax-xogħol u fl-aġġornament tal-kurrikuli tal-edukazzjoni u t-taħriġ; ifakkar fir-realtajiet tax-xogħol ġodda maħluqa mill-pandemija, bħat-telexogħol, u jinkoraġġixxi lill-istituzzjonijiet tal-edukazzjoni u tat-taħriġ u lil min iħaddem biex jistabbilixxu taħriġ xieraq biex jippreparaw lin-nies għal dan l-ambjent tax-xogħol ġdid; Jissottolinja l-importanza tal-valutazzjoni u l-monitoraġġ tal-ħiliet diġitali, u jirrimarka, f'dak ir-rigward, il-valur tal-għodod eżistenti, bħall-Qafas Ewropew ta' Kompetenza Diġitali u l-għodda ta' awtovalutazzjoni SELFIE; jilqa' l-estensjoni ta' SELFIE għall-għalliema; jistieden lill-Kummissjoni tagħti spinta lill-adozzjoni attwalment limitata ta' tali għodod; Jisħaq barra minn hekk, fuq il-ħtieġa tar-rikonoxximent, tal-validazzjoni u taċ-ċertifikazzjoni – u għaldaqstant tal-portabbiltà – aħjar u aktar innovattivi tal-ħiliet, il-kwalifiki u l-kredenzjali diġitali; ifaħħar il-pjan biex jiġi żviluppat Ċertifikat Ewropew tal-Ħiliet Diġitali bħala għodda li tiffaċilita l-validazzjoni u l-portabbiltà f'konformità mal-Qafas ta' Kompetenza Diġitali; ifakkar fil-ħtieġa li l-iskema tiġi żviluppata f'kooperazzjoni mill-qrib mal-Istati Membri biex jiġu evitati d-duplikazzjoni u t-trikkib ma' skemi eżistenti; jistieden lill-Kummissjoni tintegra ċ-Ċertifikat fil-Europass u potenzjalment fil-Kard Ewropea tal-Istudenti futura; Jilqa' l-isforzi tal-Kummissjoni biex tiddiġitalizza l-edukazzjoni u l-kwalifiki, inkluż il-pjattaforma l-ġdida Europass u l-Infrastruttura għall-Kredenzjali Diġitali tal-Europass ippjanata; jiġbed l-attenzjoni, fl-istess ħin, għall-ħtieġa li tittejjeb il-funzjonalità tal-pjattaforma Europass fir-rigward tat-tiftix ta' offerti ta' xogħol u korsijiet u r-riċeviment tagħhom, li jitwettqu aġġornamenti rilevanti tal-informazzjoni fuq il-pjattaforma dwar korsijiet, taħriġ, offerti ta' impjieg attwali, u li jintgħażlu l-istituzzjonijiet responsabbli għal dan il-proċess; jistieden lill-Istati Membri jippromwovu aħjar il-pjattaforma l-ġdida Europass fl-istituzzjonijiet tal-edukazzjoni u t-taħriġ u fost il-persunal tagħhom u ma' min iħaddem; Jissottolinja l-ħtieġa li jissaħħu r-riżorsi, l-għodod u l-mekkaniżmi diġitali fil-livell tal-Unjoni biex jinfetħu opportunitajiet ta' apprendiment tul il-ħajja għal kulħadd u biex ikun hemm aċċess sħiħ u ta' kwalità għal korsijiet u materjali tal-edukazzjoni għolja; jieħu nota tal-iżvilupp ta' ambjent diġitali globalizzat ġdid u ta' suq ġdid għall-edukazzjoni għolja u l-ħtieġa li l-organizzazzjonijiet tal-edukazzjoni għolja fl-Ewropa jibqgħu rilevanti u jirnexxu f'dan l-ambjent; jistieden lill-Kummissjoni u lill-Istati Membri joħolqu sinerġiji fost l-universitajiet permezz ta' pjattaforma ta' Università Ewropea Online għal kontenut u programmi edukattivi varji, multilingwi, mill-bogħod u online li jkunu aċċessibbli madwar l-Ewropa; Ifakkar fir-rwol vitali li għandhom il-VET u l-edukazzjoni għall-adulti biex jipprovdu opportunitajiet ta' taħriġ mill-ġdid u titjib tal-ħiliet permezz ta' approċċ ta' apprendiment tul il-ħajja; jilqa' r-rakkomandazzjoni tal-Kunsill dwar il-VET għall-kompetittività sostenibbli, l-ekwità soċjali u r-reżiljenza u l-għanijiet ġenerali tagħha li timmodernizza l-politika tal-UE dwar il-VET, tirrazzjonalizza l-kooperazzjoni Ewropea fil-proċess u tissimplifika l-governanza tal-VET; jistieden lill-Kummissjoni tadotta approċċ olistiku għall-VET u l-apprendiment għall-adulti li jinkludi l-apprendiment formali, mhux formali u informali u jippermetti lill-istudenti jiksbu firxa varjata ta' ħiliet li huma importanti għat-tranżizzjonijiet diġitali u ekoloġiċi, jikkontribwixxu għall-inklużjoni soċjali, iċ-ċittadinanza attiva u l-iżvilupp personali u jippermettu lin-nies jadattaw għal suq tax-xogħol li qed jevolvi; jissottolinja l-importanza tal-kisba ta' ħiliet ekoloġiċi; Jissottolinja d-diffikultajiet li jiffaċċjaw l-istituzzjonijiet tal-VET, li jiddependu fuq taħriġ prattiku, fl-adattament għall-ambjent diġitali; jappella għal soluzzjonijiet adegwati u finanzjament xieraq sabiex jiġi żgurat li l-edukazzjoni VET tkun tista' tingħata b'mod effettiv; jilqa' l-espansjoni ppjanata tat-traineeships tal-Opportunità Diġitali għall-istudenti tal-VET u għall-għalliema, il-ħarrieġa u l-persunal edukattiv; Ifakkar li l-kisba tal-ħiliet diġitali hija sforz tul il-ħajja u li l-politiki għandhom għalhekk jiffukaw fuq il-faxex demografiċi kollha, mhux biss dawk tal-età tax-xogħol; jisħaq li dan jirrikjedi approċċ transsettorjali u olistiku għall-edukazzjoni, ibbażat fuq ir-rikonoxximent li l-apprendiment iseħħ fi ħdan u barra l-edukazzjoni obbligatorja u spiss iseħħ f'ambjenti mhux formali u informali; jitlob, għalhekk, li jingħata appoġġ lill-fornituri tal-apprendiment mhux formali biex iżidu l-kapaċità u r-riżorsi biex ikunu jistgħu joffru edukazzjoni u taħriġ diġitali aċċessibbli u ta' kwalità; jistieden lill-Kummissjoni tqis il-livelli differenti ta' avvanz teknoloġiku bejn is-setturi u l-istituzzjonijiet tal-edukazzjoni u tagħti attenzjoni partikolari liż-żoni u lill-gruppi li huma aktar diffiċli biex jintlaħqu meta tfassal rakkomandazzjonijiet u gwida; Iwissi li l-inugwaljanzi soċjali u edukattivi fit-tfulija bikrija għandhom impatt negattiv fuq il-kisbiet edukattivi u l-prospettivi ta' impjieg aktar 'il quddiem fil-ħajja; itenni l-ħtieġa ta' aċċess għal edukazzjoni ta' kwalità u ta' aktar sforzi biex jiġu żviluppati ħiliet diġitali u medjatiċi minn età bikrija; jilqa' t-tħabbira tal-Kummissjoni Ewropea rigward l-introduzzjoni ta' Garanzija Ewropea għat-Tfal sabiex tindirizza l-faqar fost it-tfal; iħeġġeġ lill-Istati Membri jallokaw ammont sinifikanti tar-riżorsi tal-Fond Soċjali Ewropew (FSE+) b'ġestjoni kondiviża għall-implimentazzjoni ta' din il-Garanzija, b'mod partikolari biex jappoġġaw azzjonijiet immirati u riformi strutturali li jindirizzaw b'mod effettiv l-esponiment tat-tfal għall-faqar jew l-esklużjoni soċjali; ifakkar li livell baxx ta' edukazzjoni spiss ifisser inqas profiċjenza diġitali u jilqa', għalhekk, ir-rakkomandazzjoni fil-Garanzija għaż-Żgħażagħ imsaħħa li l-persuni barra mill-edukazzjoni, impjieg jew taħriġ jgħaddu minn valutazzjoni tal-ħiliet diġitali u jingħataw taħriġ; jinnota l-potenzjal tal-programm FSE+ biex jappoġġa l-apprendiment tul il-ħajja; Jinsisti fuq il-ħtieġa li jingħalaq id-distakk diġitali u jfakkar li għandha tingħata attenzjoni speċjali biex jiġi żgurat aċċess għal edukazzjoni u kontenut diġitali ta' kwalità u biex tittejjeb il-profiċjenza diġitali għall-adulti b'livell baxx ta' ħiliet, il-persuni b'diżabbiltà, il-persuni minn gruppi vulnerabbli jew emarġinati, il-persuni akbar fl-età u l-persuni li jgħixu f'żoni remoti jew rurali; jirrimarka li, fl-2018, 4,3 % biss tal-adulti b'livell baxx ta' ħiliet użaw xi forma ta' apprendiment għall-adulti; Jiddeplora, għalhekk, in-nuqqas kontinwu ta' miżuri speċifiċi għall-istudenti adulti u akbar fl-età b'livell aktar baxx ta' ħiliet; jisħaq li din l-ommissjoni ddgħajjef id-dimensjoni essenzjali tal-apprendiment tul il-ħajja tal-edukazzjoni diġitali u tfixkel l-isforzi biex jiġi żgurat li kulħadd ikollu ħiliet essenzjali għall-ħajja; jistieden lill-Kummissjoni, għalhekk, taħdem mal-awtoritajiet nazzjonali, reġjonali u lokali biex tistabbilixxi aktar miżuri li jinċentivaw l-edukazzjoni diġitali għall-adulti billi jagħmluha disponibbli u aċċessibbli, billi din tħejji lin-nies li temmew l-edukazzjoni formali tagħhom biex jgħixu u jaħdmu fl-ambjent diġitali u jiżgura li jkunu jistgħu verament jibbenefikaw mit-tranżizzjoni diġitali u jgħinu fit-tiswir tagħha; Jisħaq fuq l-importanza li jiġu żviluppati politiki biex ikun żgurat li l-persuni b'diżabbiltà jkollhom l-istess opportunitajiet u aċċess għal edukazzjoni diġitali ta' kwalità; iħeġġeġ lill-Istati Membri jaħdmu mal-organizzazzjonijiet li jirrappreżentaw lill-persuni b'diżabbiltajiet differenti biex jeżaminaw l-isfidi u l-opportunitajiet maħluqa mill-edukazzjoni diġitali u biex iqisu l-ħtiġijiet speċifiċi tal-persuni b'diżabbiltà meta jkunu qed jiżviluppaw politiki tal-edukazzjoni diġitali effettivi; iħeġġeġ lill-Kummissjoni u lill-Istati Membri jidentifikaw karatteristiċi speċjali għall-edukazzjoni diġitali li jkunu mfassla u adattati għall-persuni b'diżabbiltà, u jinvestu fihom; iqis li l-edukazzjoni diġitali toffri opportunitajiet kbar għall-istudenti b'diffikultajiet fl-apprendiment peress li tippermetti approċċi pedagoġiċi mfassla apposta għall-kapaċitajiet varji tagħhom; jappella għal aktar investimenti biex jingħata l-appoġġ li spiss wisq dawn il-gruppi ma kellhomx; Jissottolinja l-ħtieġa għall-integrazzjoni tal-perspettiva tal-ġeneri fil-politiki kollha tal-edukazzjoni, il-ħiliet u d-diġitalizzazzjoni u b'mod speċifiku fil-pjan ta' azzjoni; iqis li l-edukazzjoni diġitali għandha rwol fundamentali fiż-żieda tal-parteċipazzjoni tal-bniet u n-nisa fl-era diġitali; jenfasizza li d-diskrepanza diġitali bejn il-ġeneri hija kwistjoni ekonomika, soċjetali u kulturali u jistieden lill-Kummissjoni u lill-Istati Membri jindirizzaw dik id-diskrepanza permezz ta' approċċ politiku olistiku u f'diversi livelli; ifaħħar it-tabella ta' valutazzjoni dwar "In-Nisa fid-Dinja Diġitali" tal-Kummissjoni u jissottolinja l-ħtieġa ta' ġbir ta' data diżaggregata skont il-ġeneri u l-età biex tissensibilizza dwar id-distakk diġitali bejn il-ġeneri; Jenfasizza l-ħtieġa li ssir enfasi fuq l-inklużjoni aħjar tal-bniet fl-edukazzjoni diġitali minn età żgħira ħafna; jisħaq li jinħtieġ sforz konġunt biex aktar bniet jiġu mħeġġa u mmotivati jistudjaw suġġetti STEM u STEAM u biex isegwu korsijiet ta' kkowdjar, computing u ICT fl-iskola u l-università; itenni li d-diskrepanza bejn il-ġeneri fl-edukazzjoni tinħass ukoll fis-suq tal-impjiegi u jisħaq fuq il-ħtieġa li jitħeġġeġ u jiġi ffaċilitat l-aċċess tan-nisa għas-setturi tat-teknoloġija avvanzata u diġitali, filwaqt li tiġi miġġielda wkoll id-differenza bejn il-ġeneri fil-pagi bi strateġiji u fondi adegwati; Iqis li huwa essenzjali li jinħoloq ambjent pożittiv u inklużiv li jippromwovi mudelli eżemplari femminili biex jimmotivaw lill-bniet jagħżlu suġġetti STEM, STEAM u ICT u biex jiġġieldu kontra l-preġudizzju inkonxju u l-istereotipi marbuta mal-ġeneru fir-rigward tal-għażliet tas-suġġetti u tal-karriera; jemmen li s-settur privat għandu rwol x'jiżvolġi, f'kooperazzjoni mal-istituzzjonijiet tal-edukazzjoni u t-taħriġ, l-NGOs u organizzazzjonijiet oħra tas-soċjetà ċivili fl-iżvilupp ta' inizjattivi u kampanji effettivi f'dan il-qasam; jirrimarka dwar l-importanza tat-task force tal-Kummissjoni "In-Nisa fid-Dinja Diġitali" u tal-inizjattiva "Digital4Her"; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni.
Extracted from TA-9-2021-0095_MT.docx